והגדת לבנך 
שיעור חינוך לפסח – כיתה י'

תכנית בארי, מכון שלום הרטמן

פתיחה כללית
דף לימוד זה הוא חלק מסדרה המוקדשת לפסח, במסגרת תכנית 'בארי' של מכון הרטמן http://beeri.hartman.org.il/Resource_Center.asp. 
הדפים מכילים מקורות מעטים, הקלים להבנה, במטרה לאפשר לכל מורה ולכל תלמיד להתמודד עמם בקלות, גם אם הם אינם בקיאים בתחום הדעת של לימודי יהדות. כל אחד יכול לקחת חלק בשיעור וליהנות מלימוד שעושה שימוש בטקסט יהודי כגירוי לדיון בנושאים כלליים השאובים מעולמם של התלמידים.
דפי הלימוד הותאמו לשש הכיתות של החינוך העל יסודי, ועל כן המורה יכול ללמד בכל שנה שיעור אחר לפי רמת כיתתו.

התורה מצווה עלינו את מצוות “והגדת לבנך“. מתוקף מצווה נולדה 'הגדה של פסח'. בשיעור זה נבקש לבחון את חשיבות ההגדה, את דרכי ההעברה של המסורות והמסרים מדור לדור ונשאל אם גם אנו חווים את עצמנו כשלשלת הדורות המספרים על יציאת מצרים.

מטרות
1.     הכרה בערך הגדול של העברת מסורת מדור לדור.
2.    בחינת המסורות שאנו מעבירים במסגרת המשפחתית ובמסגרת הלאומית.
3.    עידוד תחושת השייכות והמחויבות ביחס למסורות שלנו.

מבנה השיעור
1.     הפעלת פתיחה.
2.    לימוד מקור.
3.    דיון במליאה.

מהלך השיעור
1.     הפעלת פתיחה: חלקו את התלמידים לקבוצות בנות ארבעה תלמידים. 
	 • בקשו מכל אחד לספר לחבריו סיפור משפחתי העובר במשפחתו מדור לדור. 
רצוי שהסיפור יהיה ישן ככל האפשר, מדור הסבים או עוד קודם לכן.
	 • מדוע לדעתכם דווקא הסיפור הזה עובר במשפחה מדור לדור?
	 • האם הסיפור נושא מסר כלשהו? מהו?
	 • האם בכוונתכם לספר בעתיד את הסיפור לילדיכם? מדוע?
2.    לימוד בחברותא
3.    דיון במליאה: מה מתוך ההיסטוריה האישית שלכם או ההיסטוריה הלאומית תספרו בעתיד לילדיכם?

הצעה לתשובות לשאלות שבדף
•	דברים אלו נאמרים לעם ישראל במדבר סיני, לאחר יציאת מצרים, וכוללים שלוש חובות ואיסור אחד הנוגעים לחג הפסח. מה הם?
החובות: אכילת מצות שבעת ימים; חג ביום השביעי (שביעי של פסח); והגדת לבנך - סיפור יציאת מצרים לבנים. האיסור: לא יראה חמץ ושאור בכל המקומות שברשותך.
•	מדוע לדעתכם ישנה חובה לספר בפסח את יציאת מצרים?
יציאת מצרים היא אתוס מכונן של עם ישראל, שממנו נובעים אתוסים נוספים, ביניהם תפיסת העולם החברתית של מי שאבות אבותיהם היו עבדים, מחויבות לקולקטיב על בסיס העבר המשותף.
•	מאחורי הסיפור של יציאת מצריים מסתתר ערך כלשהו. מהו לדעתכם?
ערכים אפשריים: יחס של חמלה ואחריות לאחר; קבלת הזר; חירות (פיזית, תודעתית) ועוד.
•	הדרשן דורש את הפסוק “והגדת לבנך ביום ההוא לאמור“.
הדרשן מעלה שלוש השערות, שתיים מהן הוא דוחה. 
רשמו ליד כל השערה את הדברים בלשונו של הדרשן וכיצד נדחית ההשערה:
השערה	דחייה\ביטול	
אפשר היה להתחיל לספר ביציאת מצרים מראש חודש ניסן	תלמוד לומר (התורה אומרת): ביום ההוא	
אפשר היה להתחיל לספר ביציאת מצרים מי"ד ניסן.	תלמוד לומר (התורה אומרת): בעבור זה	
צריך להתחיל לספר ביציאת מצרים כאשר מצה ומרור מונחים על השולחן	על איזו מילה בפסוק מבוססת ההשערה? "זה"	

•	מדוע לדעתכם יש חשיבות להקדיש מועד מיוחד וקבוע לצורך זיכרון?
יש חשיבות לייחוד מועד מסוים לזיכרון על מנת ליצור זיכרון קולקטיבי של העם.